KISKŐRÖS VÁROS POLGÁRMESTERE
ELŐTERJESZTÉS
(a Képviselő-testület 2024. november 27-i ülésére)

TÁRGY: 
TULAJDONOSI HATÁSKÖRÖK GYAKORLÁSA A KŐRÖSSZOLG NONPROFIT KFT. -NÉL
A 100 %-ban Kiskőrös Város Önkormányzata tulajdonát képező Kiskőrösi Önkormányzat Településüzemeltetési Szolgáltató Közhasznú Nonprofit Kft (továbbiakban: Kft.) tulajdonosi jogait a Képviselő-testület gyakorolja. A Polgári Törvénykönyvről 2013. évi V. törvény (továbbiakban: Ptk.) 3:109. § (1) bekezdésének rendelkezése értelmében a gazdasági társaság tagjainak döntéshozó szerve a legfőbb szerv. Ptk. 3:109. § (2) A gazdasági társaság legfőbb szervének feladata – többek közt - a társaság alapvető üzleti és személyi kérdéseiben való döntéshozatal. Ptk. 3:109. § (4) Egyszemélyes társaságnál a legfőbb szerv hatáskörét az alapító vagy az egyedüli tag gyakorolja. A legfőbb szerv hatáskörébe tartozó kérdésekben az alapító vagy az egyedüli tag írásban határoz és a döntés az ügyvezetéssel való közléssel válik hatályossá. 
A köztulajdonban álló gazdasági társaságok takarékosabb működéséről szóló 2009. évi CXXII. törvény (továbbiakban: Taktv.) tartalmazza köztulajdonban álló gazdasági társaságokra vonatkozó speciális szabályokat. 

A Taktv. 4. § (1) bekezdése kimondja, hogy a köztulajdonban álló gazdasági társaságnál felügyelőbizottság létrehozása kötelező. A felügyelő bizottság legalább három természetes személy tagból áll. A Kft. javadalmazási szabályzatának III. 9. pontja alapján a felügyelőbizottság tagjainak és elnökének tiszteletdíját a Képviselő-testület határozza meg.

Horváth János Endre, Ungvári Ferenc és Kudron Tamás felügyelőbizottsági tagsága a 2024. november 30-án lejár. A felügyelőbizottság tagjai a feladatuk ellátásáért díjazásban nem részesültek. 
A felügyelőbizottság tagjainak 5 éves határozott időtartamra – 2024. december 1. napjától 2029. november 30. napjáig – Kudron Tamást, Barkóczi Lászlót és Pethő Attila Antalt javaslom. A felügyelőbizottság tagjai továbbra sem részesülnek tiszteletdíjban. 

A Képviselő-testület a 11/2021. (VI.30.) számú képviselő-testületi határozatában megválasztotta Schäffer Tamás András ügyvezetőt határozott időtartamra, 2021. július 01. napjától 2026. június 30. napjáig. Az ügyvezető feladatát megbízási jogviszonyban látta el. Az ügyvezető kezdeményezte megbízási jogviszonyának közös megegyezéssel történő megszüntetését 2024. december 31. napjával. 
A Ptk. 3:109. § (2) A gazdasági társaság legfőbb szervének feladata – többek közt - a társaság alapvető üzleti és személyi kérdéseiben való döntéshozatal. A Kft. javadalmazási szabályzatának III.9. pontja értelmében a vezető tisztségviselő díjazását a Képviselő-testület határozza meg. 

A Kft. ügyvezetőjének 2025. január 01. napjától – 2025. december 31. napjáig tartó határozott időtartamra Szabó Istvánt javaslom, aki feladatát megbízási jogviszonyban, ingyenesen látja el. Szabó István 2025. január 01-től munkaviszony keretében látja el KŐRÖSKOM Kft. ügyvezetői feladatait, ezért a Taktv. 6. § (4) bekezdésében foglalt követelmények, - amelyek értelmében egy természetes személy legfeljebb egy köztulajdonban álló gazdasági társaságnál betöltött vezető tisztségviselői megbízatás után részesülhet javadalmazásban- teljesülése érdekében megbízási jogviszonyban, ingyenesen, ellenszolgáltatás nélkül végezné a KŐRÖSSZOLG Kft. ügyvezetési feladatait. A megbízási szerződés a határozat-tervezet 1. sz. mellékletét képezi.
A fentiek miatt a Kőrösszolg Nonprofit Kft alapító okiratának módosítása szükséges, az alapító okiratot módosító okiratot a határozat-tervezet 2. sz. melléklete tartalmazza, a módosításokkal egységes szerkezetbe foglalt alapító okiratot a határozat-tervezet 3. sz. melléklete tartalmazza.

A Felügyelő Bizottság a napirendi pontot várhatóan 2024. november 26. napján tárgyalja.

A fentiek alapján javaslom, hogy a Képviselő-testület az ügyvezető személyéről és a Kft. felügyelő bizottságának tagjairól a határozat-tervezetben foglaltak szerint döntsön.
Kiskőrös, 2024. november 19.

Domonyi László sk.

Polgármester
H A T Á R O Z A T- T E R V E Z E T
 A Képviselő-testület 

1. egyetért azzal, hogy Schäffer Tamás András (lakcím: 6230 Soltvadkert, Mátyás király út 100.) megbízási jogviszonya 2024. december 31. napjával közös megegyezéssel megszüntetésre kerül.

2. megválasztja a Kiskőrösi Önkormányzat Településüzemeltetési Szolgáltató Közhasznú Nonprofit Kft felügyelőbizottsági tagjainak 5 éves határozott időtartamra - 2024. december 01. napjától 2029. november 30. napjáig – Kudron Tamás (lakcím: 6200 Kiskőrös, Kodály Zoltán u. 1.), Barkóczi László (lakcím: 6200 Kiskőrös, Móricz Zs. u. 18.) valamint Pethő Attila Antal 6200 Kiskőrös, Szent István utca 8.) lakosokat. A felügyelő bizottság tagjai díjazás nélkül végzik munkájukat.
3. a Kiskőrösi Önkormányzat Településüzemeltetési Szolgáltató Közhasznú Nonprofit Kft. ügyvezetőjének megválasztja Szabó Istvánt (lakcím: 6200. Kiskőrös, Damjanich János utca 5.), 2025. január 01. napjától 2025 december 31. napjáig határozott időtartamra, aki az ügyvezetői feladatokat megbízási jogviszony keretében, ingyenesen látja. Felhatalmazza a polgármestert a határozat 1. mellékletét képező megbízási szerződés aláírására.
4. egyetért azzal, hogy a gazdasági társaság alapító okirata a határozat 2. melléklete szerinti tartalommal módosításra kerül.
5. felhatalmazza a Polgármestert az alapító okiratot módosító okirat és a - határozat 3. mellékletét képező - módosításokkal egységes szerkezetbe foglalt alapító okirat aláírására és felkéri az ügyvezetőt, hogy a módosításokkal egységes szerkezetbe foglalt alapító okiratot nyújtsa be a cégnyilvántartást vezető cégbíróságnál.

